《满庭芳 其一 感旧，并索济生和章，用秦少游别意韵》
清代·李刚己

绕地歌清，连天月皎，秋风又到都门。章台花下，几度共清樽。

最忆天津道上，醉梦里、丝管纷纷。酒醒处，匝船蒲苇，镫火出荒村。

伤魂。才几日，胜游雨散，故侣星分。试樽前检点，几辈犹存。

回首旧游何处，三年事、一梦无痕。莫惆怅，寒鸦疏木，风雨送黄昏。

作者简介：李刚己，字刚己，南宫人。光绪甲午进士，官大同知县。有遗集。